Нарабіў шуму нечаканы прыём, які Давід Кэмеран, прэм’ер Вялікабрытаніі, даў для лідара фламандскіх нацыяналістаў Барта Дэ Вевера. Нагадаем, што з-за сабатажу Новага Фламандскага Альянсу (NVA) — партыі Дэ Вевера — Бельгія ўжо больш за год не можа атрымаць урад. Усе кажуць пра хуткі падзел краіны на Валонію і Фландрыю. Ці размаўляў госць з гаспадаром на гэту тэму, пакуль не вядома. Сам Вевер шматзначна параўнаў свой візіт у Лондан са славутым прыездам Махатмы Гандзі ў брытанскую сталіцу, пасля якога пачаўся працэс выхаду Індыі са складу Брытанскай імперыі. Праўда, сам Кэмеран кажа, што прыняў фламандца выключна як саюзніка па фракцыі ў еўрапарламенце, куды ўваходзяць партыя торы і NVA. У любым выпадку, бельгійская прэса ацаніла сустрэчу як падножку для тых бельгійскіх палітыкаў, якія спрабуюць пачаць дыялог наконт фармавання нацыянальнага ўраду.